Tarixiy hujjatlar imzolandi

16.09.2017
Koʻksaroydagi muzokaralardan soʻng O‘zbekiston – Qozogʻiston hamkorligining turli sohalariga doir 10 dan ziyod hujjat imzolandi. 


O‘zbekiston Respublikasi Prezidenti Shavkat Mirziyoyev va Qozogʻiston Respublikasi Prezidenti Nursulton Nazarboyev Qoʻshma bayonotni imzoladilar. 


Davlat chegaralari oʻtkazish punktlari va avtomobil yoʻllarini rekonstruksiya qilish va modernizatsiyalash hamda tutash hududlarni obodonlashtirish boʻyicha yoʻl xaritasi, O‘zbekiston Respublikasi bilan Qozogʻiston Respublikasi oʻrtasida suvga oid munosabatlar sohasida hamkorlik boʻyicha yoʻl xaritasi, O‘zbekiston Respublikasi hukumati bilan Qozogʻiston Respublikasi hukumati oʻrtasida energetika sohasidagi hamkorlikning ba’zi masalalari toʻgʻrisida bitim, Harbiy-texnikaviy hamkorlik toʻgʻrisida bitim, O‘zbekiston Respublikasi Davlat bojxona qoʻmitasi bilan Qozogʻiston Respublikasi Moliya vazirligi oʻrtasida kontrabanda va bojxona qonunchiligi buzilishiga qarshi kurashishda hamkorlik toʻgʻrisida bitimlar, "O‘zbekiston temir yoʻllari" aksiyadorlik jamiyati bilan "Qazaqstan temir joli" Milliy kompaniyasi oʻrtasida strategik hamkorlik toʻgʻrisida bitimga imzo chekildi. 


Mamlakatlarimiz hududlarining toʻgʻridan-toʻgʻri aloqalariga asos boʻladigan hujjatlar ham qabul qilindi. Sirdaryo viloyati hokimligi bilan Janubiy Qozogʻiston viloyati hokimligi, Toshkent viloyati hokimligi bilan Janubiy Qozogʻiston viloyati hokimligi, Navoiy viloyati hokimligi bilan Qiziloʻrda viloyati hokimligi oʻrtasida savdo-iqtisodiy va madaniy-gumanitar sohalarda hamkorlik toʻgʻrisida memorandumlar imzolandi. 


Shuningdek, tashrif doirasida Qoraqalpogʻiston Respublikasi Vazirlar Kengashi bilan Qozogʻiston Respublikasi Aktobe viloyati hokimligi oʻrtasida savdo-iqtisodiy va madaniy-gumanitar sohalarda hamkorlik toʻgʻrisida memorandum, Jizzax viloyati hokimligi bilan Janubiy Qozogʻiston viloyati hokimligi oʻrtasida savdo-iqtisodiy va madaniy-gumanitar sohalarda hamkorlik toʻgʻrisida memorandum, O‘zbekiston Milliy axborot agentligi bilan “Kazinform” xalqaro axborot agentligi oʻrtasida memorandum imzolangan.